Kraftig fall i Norges handelsoverskudd: – Nasjonen må våkne opp

På ti år er det norske handelsoverskuddet over halvert. Bedriftsleder mener at eksporten må opp, og kommer med tre forslag til næringsministeren.

VIL HA EKSPORTSATSING: Jan Christian Vestre, daglig leder i møbelbedriften Vestre. Vis mer byoutline Foto: Johan Nordstrøm, E24

Publisert: Publisert: 21. april 2018 15:31

Daglig leder Jan Christian Vestre i familieselskapet Vestre, har funnet noen alarmerende tendenser i tall fra SSB.

De viser at Norges handelsoverskudd er mer enn halvert i perioden 2007–2017. Samtidig har handelsunderskuddet fra fastlandet nesten doblet seg.

– Eksporten vår har falt med ti prosent de siste fem årene fra 935 milliarder til 843 milliarder kroner. Det vi ser er at eksporten fra olje- og gassektoren går ned systematisk. Fallet i oljeeksporten skjer dobbelt så raskt som vi klarer å øke eksporten fra fastlandet, sier Vestre til E24.

Han mener det vil bli tøffe år for norsk økonomi dersom utviklingen fortsetter.

– Hvis vi skal klare å finansiere velferden vår i årene fremover, er vi helt avhengig av at vi eksporterer mye mer varer og tjenester. Vi trenger flere lønnsomme næringer i årene fremover, sier Vestre.

– Dette handler ikke om politisk farge

Han har tidligere vært politisk rådgiver for daværende nærings- og handelsminister Trond Giske i Stoltenberg II-regjeringen.

– Dette handler ikke om politisk farge, dette handler om at vi sammen må jobbe for å øke eksporten. Det er litt urovekkende at vi i finanskriseåret 2008 klarte å eksportere for 110 milliarder kroner mer enn i fjor, sier Vestre.

Vestre mener at man må gjøre det til et nasjonalt prosjekt å øke eksporten.

Hans eget selskap har økt eksportandelen med 25 prosent de siste to årene, og har et mål om 80 prosent eksportandel i 2025.

Bilde fra møbelprodusenten Vestres fabrikk i Torsby i Sverige. Vis mer byoutline Foto: Adam Stirling

Han mener at næringsministeren bør gå ut med en tverrpolitisk invitasjon og på tvers av bransjer og spørre hvilke bransjer i Norge som har potensial til å doble eksporten de neste ti årene.

Og alle de bransjene som svarer ja på det, bør inviteres til et møte hos statsråden, og så bør de komme med forslag til hva de trenger av konkret hjelp for å komme dit. Og så bør statsråden ta dette til Stortinget og involvere de andre partiene og lage en nasjonal eksportplan som kan sikre at vi kan doble eksporten.

Les også Norsk milliardeksport risikerer EU-toll: – Vi har akkurat vært i krisemøte

– Må slutte å bare snakke om det

– Nasjonen må våkne opp. Nå må vi ta noen grep for å øke eksporten vår, sier Vestre.

Han mener at forutsetningene er kjempegode, og er veldig optimistisk.

– Jeg er helt sikker på at vi har store globale muligheter. Men vi må slutte å bare snakke om det. Vi må gå inn og se hva det er de ulike næringene trenger for å kunne gjøre dette løftet, og så må vi gjennomføre det, sier Vestre.

Regjeringen laget en eksportstrategi i 2017.

– Eksportstrategien er ikke tilstrekkelig, sier Vestre.

Han kommer med tre klare meldinger til næringsministeren for hvordan vi faktisk kan gjøre noe med dette.

For det først må næringsministeren lansere et nasjonalt mål om å doble eksporten fra våre viktigste fastlandsnæringer de neste ti årene.

For det andre må næringsministeren invitere hele Stortinget til blokkoverskridende samarbeid om en nasjonal eksportstrategi som et tverrpolitisk, nasjonalt program .

For det tredje må næringsministeren snarest etablere en eksportstøtteordning tilsvarende den de har i Sverige og Danmark, og gi klar beskjed til det generelle virkemiddelapparatet om at bedrifter med global vekstevne skal prioriteres.

Næringsminister Torbjørn Røe Isaksen (H) Vis mer byoutline Foto: Heiko Junge NTB scanpix

Les også Full strid om eksportstøtte

– Interessant

Næringsminister Torbjørn Røe Isaksen (H) sier til E24 at han mener at innspillene til Vestre er interessante.

– Innspillene er interessante. Jeg er grunnleggende enig med Vestre i at eksporten må opp. Jeg har ikke noe imot å sette et eksportmål. Men det viktige er hva vi faktisk får til av omstilling, innovasjon, økt produktivitet og konkurranseevne, sier Røe Isaksen.

Samtidig viser han til regjeringens eksportstrategi fra i fjor.

– Norge må ha flere bein å stå på. Dette har regjeringen vært opptatt av i fem år, sier Røe Isaksen til E24.

Les også Lover 54 millioner til eksportløft

Les også Ingen vil tjene på en handelskrig

Les også Fritak til tross – slik rammes Europa av Trumps metall-toll